UREDBA KOMISIJE (EU) 2020/749

оd 4. lipnja 2020.

o izmjeni Priloga III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za klorat u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 16. stavak 1. točku (a),

budući da:

(1) U skladu s Odlukom Komisije 2008/865/EZ (2) sva odobrenja za sredstva za zaštitu bilja koja sadržavaju klorat ukinuta su nakon što klorat nije uvršten u Prilog I. Direktivi Vijeća 91/414/EEZ (3).

(2) Za klorat nisu utvrđene specifične maksimalne razine ostataka (MRO) i, budući da ta tvar nije uvrštena u Prilog IV. Uredbi (EZ) br. 396/2005, trenutačno se na sve vrste hrane i hrane za životinje navedene u Prilogu I. Uredbi (EZ) br. 396/2005 primjenjuje zadana vrijednost MRO-a od 0,01 mg/kg.

(3) Osim što se prije upotrebljavao u sredstvima za zaštitu bilja, klorat nastaje i kao nusproizvod uporabe dezinficijensâ na bazi klora u preradi hrane i vode za piće. Zbog tih načina uporabe trenutačno su u hrani prisutni primjetni ostaci klorata.

(4) Europska agencija za sigurnost hrane („Agencija”) od 2014. do 2018. prikupljala je podatke o praćenju kako bi ispitala prisutnost ostataka klorata u hrani i vodi za piće. Iz tih podataka vidljivo je da su ostaci klorata prisutni u količinama koje su često veće od zadane vrijednosti MRO-a od 0,01 mg/kg te da se količine razlikuju ovisno o izvoru i proizvodu. Iz tih se nalaza može zaključiti da se čak ni primjenom dobre prakse trenutačno ne mogu postići razine ostataka klorata koje bi bile u skladu s aktualnim MRO-om od 0,01 mg/kg.

(5) Agencija je donijela znanstveno mišljenje o rizicima za javno zdravlje povezanima s prisutnošću klorata u hrani (4). U njemu je odredila podnošljivi dnevni unos od 3 μg po kg tjelesne mase te akutnu referentnu dozu od 36 μg po kg tjelesne mase. Agencija je zaključila da na temelju podataka prikupljenih 2014. akutna izloženost kloratu putem hrane nije veća od akutne referentne doze. U određenim podskupinama populacije, kao što su dojenčad i mala djeca s blagim i umjerenim manjkom joda, srednja vrijednost izloženosti kloratu putem hrane u europskim zemljama bila je veća od prihvatljivog dnevnog unosa.

(6) Da bi se koordiniranim djelovanjem u nekoliko relevantnih i povezanih sektora smanjile razine klorata i izloženost kloratu, države članice 2017. dogovorile su multidisciplinarni plan djelovanja s nizom mjera koje će se poduzeti istodobno, a među ostalim odnose se na vodu za piće, higijenu te utvrđivanje privremenih maksimalnih razina ostataka za hranu i hranu za životinje.

(7) Ova Uredba odnosi se na utvrđivanje privremenih maksimalnih razina ostataka u hrani. Za taj su postupak države članice i subjekti u poslovanju s hranom u razdoblju od 2014. do 2018. prikupili mnogo podataka o prisutnosti. Iz podataka se može uočiti trend smanjenja razina, što upućuje na to da su proizvođačke prakse u određenoj mjeri već poboljšane. Konkretno za klorat, za koji ostaci nisu posljedica uporabe pesticida, nego uporabe otopina na bazi klora u preradi hrane i tretiranju vode za piće, maksimalne razine ostataka trebale bi biti „najniže razine koje se realno mogu ostvariti” (načelo ALARA) primjenom dobre proizvođačke prakse, no uz osiguravanje da se pritom može primjenjivati dobra higijenska praksa. Tim pristupom osigurava se da subjekti u poslovanju s hranom primjenjuju mjere za sprečavanje zadržavanja klorata u hrani i za najveće moguće smanjenje razina klorata u hrani kako bi se zaštitilo javno zdravlje, no da pritom uzimaju u obzir i potrebu da hrana bude mikrobiološki sigurna.

(8) Privremeni MRO-i za klorat utvrđeni prema načelu ALARA utemeljeni su na 95. percentilu podataka o prisutnosti klorata, uzimajući u obzir uporabu propisno tretirane vode za piće u preradi hrane. Privremene MRO-e trebalo bi preispitati najkasnije pet godina od objave ove Uredbe, uzimajući u obzir moguće novosti koje se odnose na higijenu, vodu za piće ili napredak subjekata u poslovanju s hranom u smanjivanju razina klorata, ili bi ih trebalo preispitati i prije ako se pojave nove informacije i podaci zbog kojih bi to bilo opravdano.

(9) Komisija je zatražila mišljenje referentnih laboratorija Europske unije u vezi s prikladnim granicama određivanja ostataka klorata u određenim proizvodima.

(10) Na temelju znanstvenog mišljenja Agencije i uzimajući u obzir čimbenike relevantne za pitanje koje se razmatra predloženi MRO-i ispunjavaju uvjete iz članka 14. stavka 2. Uredbe (EZ) br. 396/2005.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog III. Uredbi (EZ) br. 396/2005 mijenja se u skladu s Prilogom ovoj Uredbi.

Članak 2. Privremeni MRO-i za klorat moraju se preispitati najkasnije 8. lipnja 2025.

Članak 3. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 4. lipnja 2020. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Odluka Komisije 2008/865/EZ od 10. studenoga 2008. o neuvrštenju klorata u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu tvar (SL L 307, 18.11.2008., str. 7.).

(3) Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

(4) EFSA (Europska agencija za sigurnost hrane), 2015. Scientific opinion on the risks for public health related to the presence of chlorate in food („Znanstveno mišljenje o rizicima za javno zdravlje povezanima s prisutnošću klorata u hrani”). EFSA Journal 2015.;13(6):4135, 103 str.